CELEX: 32021D2184
Language: da
Date: 2021-12-06 00:00:00
Title: Kommissionens gennemførelsesafgørelse (EU) 2021/2184 af 6. december 2021 om forlængelse af de foranstaltninger, som Health and Safety Executive of the United Kingdom har truffet med henblik på tilladelse til tilgængeliggørelse på markedet og anvendelse af fem biocidholdige produkter til hånddesinfektion i overensstemmelse med artikel 55, stk. 1, i Europa-Parlamentets og Rådets forordning (EU) nr. 528/2012 (meddelt under nummer C(2021) 8729) (Kun den engelske udgave er autentisk)

10.12.2021   
               
               
                  DA
               
               
                  Den Europæiske Unions Tidende
               
               
                  L 444/105
               
            
         KOMMISSIONENS GENNEMFØRELSESAFGØRELSE (EU) 2021/2184
         af 6. december 2021
         om forlængelse af de foranstaltninger, som Health and Safety Executive of the United Kingdom har truffet med henblik på tilladelse til tilgængeliggørelse på markedet og anvendelse af fem biocidholdige produkter til hånddesinfektion i overensstemmelse med artikel 55, stk. 1, i Europa-Parlamentets og Rådets forordning (EU) nr. 528/2012
         
            
               (meddelt under nummer C(2021) 8729)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 55, stk. 1, tredje afsnit, sammenholdt med artikel 5, stk. 4, i protokollen om Irland/Nordirland til aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, og
         ud fra følgende betragtninger:
         
                     (1)
                  
                  
                     Den 11. marts 2021 vedtog Health and Safety Executive of the United Kingdom, der handler på vegne af Health and Safety Executive for Northern Ireland (»den britiske kompetente myndighed«), en beslutning i henhold til artikel 55, stk. 1, første afsnit, i forordning (EU) nr. 528/2012 med henblik på tilladelse indtil den 8. august 2021 af tilgængeliggørelse på markedet og anvendelse i Nordirland af hånddesinfektionsmidlerne Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle og Cornells Wellness Instant Hand Sanitizer Spray (»foranstaltningen af 11. marts 2021«). Den 15. marts 2021 vedtog den britiske kompetente myndighed en lignende beslutning, der indtil den 2. august 2021 tillader tilgængeliggørelse på markedet og anvendelse i Nordirland af hånddesinfektionsmidlet Leucillin Family sanitiser (»foranstaltningen af 15. marts 2021«). Den britiske kompetente myndighed gav Kommissionen og medlemsstaternes kompetente myndigheder meddelelse om foranstaltningen af 11. marts 2021 og foranstaltningen af 15. marts 2021 og begrundelsen herfor, jf. artikel 55, stk. 1, andet afsnit, i nævnte forordning.
                  
               
                     (2)
                  
                  
                     Ifølge oplysningerne fra den kompetente myndighed var foranstaltningen af 11. marts 2021 og foranstaltningen af 15. marts 2021 nødvendige for at beskytte folkesundheden. Den 11. marts 2020 erklærede Verdenssundhedsorganisationen (WHO), at udbruddet af coronavirus (covid-19) kunne karakteriseres som en pandemi. Det Forenede Kongeriges regering erklærede risikoen for Det Forenede Kongerige for »høj«, og den 23. marts 2020 trådte restriktioner i kraft. WHO anbefaler anvendelse af alkoholbaserede hånddesinfektionsmidler som en forebyggende foranstaltning mod spredningen af covid-19, som et alternativ til at vaske hænder med vand og sæbe.
                  
               
                     (3)
                  
                  
                     Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle og Cornells Wellness Instant Hand Sanitizer Spray indeholder propan-2-ol som aktivstof. Leucillin Family Sanitiser indeholder aktivt chlor, der frigives af natriumhypochlorit som aktivstof. Både propan-2-ol og aktivt chlor, der frigives af natriumhypochlorit, er godkendt til anvendelse i biocidholdige produkter af produkttype 1 (hygiejne for mennesker) som defineret i bilag V til forordning (EU) nr. 528/2012.
                  
               
                     (4)
                  
                  
                     Siden udbruddet af covid-19 har der været ekstremt stor efterspørgsel efter hånddesinfektionsmidler i Det Forenede Kongerige, hvilket har resulteret i en hidtil uset forsyningsknaphed på disse produkter. Forud for foranstaltningen af 11. marts 2021 og foranstaltningen af 15. marts 2021 var meget få hånddesinfektionsmidler godkendt i Det Forenede Kongerige i henhold til forordning (EU) nr. 528/2012. Covid-19 udgør en alvorlig trussel mod folkesundheden i Det Forenede Kongerige, og yderligere hånddesinfektionsmidler spiller en afgørende rolle i forebyggelsen af spredningen af sygdommen.
                  
               
                     (5)
                  
                  
                     Den 2. august 2021 modtog Kommissionen i overensstemmelse med artikel 55, stk. 1, tredje afsnit, i forordning (EU) nr. 528/2012 en begrundet anmodning fra den britiske kompetente myndighed i Det Forenede Kongerige for så vidt angår Nordirland om forlængelse af foranstaltningen af 15. marts 2021. Den 4. august 2021 modtog Kommissionen en lignende begrundet anmodning fra den kompetente myndighed om forlængelse af foranstaltningen af 11. marts 2021. De begrundede anmodninger blev fremsat på grundlag af bekymringen for, at folkesundheden ville være i fare på grund af covid-19 også efter udløbsdatoerne for de midlertidige tilladelser, og under hensyntagen til at tilladelse af yderligere hånddesinfektionsmidler på markedet er af afgørende betydning for at modvirke den fare, som covid-19 udgør.
                  
               
                     (6)
                  
                  
                     Ifølge den britiske kompetente myndighed er efterspørgslen i forsyningskæderne for hånddesinfektionsmidler fortsat stor, og derfor er der behov for en forlængelse af foranstaltningen i Det Forenede Kongerige for så vidt angår Nordirland.
                  
               
                     (7)
                  
                  
                     Virksomheder, der har fået dispensation vedrørende hånddesinfektionsmidler i henhold til artikel 55, stk. 1, første afsnit, i forordning (EU) nr. 528/2012 efter WHO's erklæring om pandemien, er blevet opfordret til at søge om normal produktgodkendelse så hurtigt som muligt. Den britiske kompetente myndighed har dog endnu ikke modtaget nogen nye ansøgninger om normal produktgodkendelse.
                  
               
                     (8)
                  
                  
                     Da covid-19 fortsat udgør en fare for folkesundheden, og da der ikke på tilstrækkelig vis kan dæmmes op for denne fare i Det Forenede Kongerige for så vidt angår Nordirland, hvis der ikke tillades flere hånddesinfektionsmidler på markedet, bør den britiske kompetente myndighed have tilladelse til at videreføre de to foranstaltninger i Det Forenede Kongerige for så vidt angår Nordirland.
                  
               
                     (9)
                  
                  
                     Eftersom foranstaltningerne udløb den 2. august 2021 og den 8. august 2021, bør denne afgørelse vedtages med tilbagevirkende kraft.
                  
               
                     (10)
                  
                  
                     Foranstaltningerne i denne afgørelse er i overensstemmelse med udtalelse fra Det Stående Udvalg for Biocidholdige Produkter —
                  
               VEDTAGET DENNE AFGØRELSE:
         
            Artikel 1
            Health and Safety Executive of the United Kingdom, der handler på vegne af Health and Safety Executive for Northern Ireland, kan forlænge foranstaltningen med henblik på tilladelse til tilgængeliggørelse på markedet og anvendelse af de biocidholdige produkter Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle og Cornells Wellness Instant Hand Sanitizer Spray indtil den 10. februar 2023 i Det Forenede Kongerige for så vidt angår Nordirland.
         
         
            Artikel 2
            Health and Safety Executive of the United Kingdom, der handler på vegne af Health and Safety Executive for Northern Ireland, kan forlænge foranstaltningen med henblik på tilladelse til tilgængeliggørelse på markedet og anvendelse af det biocidholdige produkt Leucillin Family Sanitiser indtil den 4. februar 2023 i Det Forenede Kongerige for så vidt angår Nordirland.
         
         
            Artikel 3
            Denne afgørelse er rettet til Health and Safety Executive of the United Kingdom, der handler på vegne af Health and Safety Executive for Northern Ireland.
            Artikel 1 anvendes fra den 9. august 2021.
            Artikel 2 anvendes fra den 3. august 2021.
         
         
            Udfærdiget i Bruxelles, den 6. december 2021.
            
               
                  På Kommissionens vegne
               
               Stella KYRIAKIDES
               
                  Medlem af Kommissionen
               
            
         
         
            (1)  EUT L 167 af 27.6.2012, s. 1.